[pic] | COMISIA COMUNITĂŢILOR EUROPENE |

Bruxelles, 6.11.2008

COM(2008) 700 final

Propunere de

DECIZIE A CONSILIULUI

privind semnarea Protocolului de modificare a Convenției privind regimul navigației pe Dunăre din 18 august 1948 (Convenția de la Belgrad)

(prezentată de Comisie)

EXPUNERE DE MOTIVE

1. Propunerea alăturată de Decizie a Consiliului privind semnarea Protocolului de modificare a Convenției de la Belgrad constituie instrumentul juridic prin care Comunitatea semnează Protocolul de modificare a Convenției privind regimul navigației pe Dunăre din 18 august 1948 (Convenția de la Belgrad).

2. La 6 iunie 2007, Consiliul a acordat Comisiei un mandat de negociere a aderării Comunității Europene la Comisia Dunării. Aderarea ar trebui să se facă încheierea unui Protocol de modificare a Convenției de la Belgrad, în contextul procesului de revizuire a acesteia, care se află deja în desfășurare de câțiva ani.

Negocierile în cadrul comitetului pregătitor pentru revizuirea Convenției de la Belgrad s-au desfășurat în strânsă consultare cu comitetul special instituit în temeiul articolului 300 alineatul (1) din Tratatul CE și, în special, cu statele membre ale UE care sunt părți contractante la Convenția de la Belgrad.

La 6 iunie 2008, comitetul pregătitor a convenit asupra unui text final pentru protocolul de modificare, care includea proiectul Convenției de la Belgrad revizuite. După efectuarea unor adaptări de natură tehnică, textul final va fi disponibil în septembrie/octombrie 2008, în vederea pregătirii pentru semnarea în cadrul unei conferințe diplomatice care urmează să aibă loc la Belgrad la 20-21 noiembrie 2008. Prezenta propunere nu anticipează care va fi forma finală a textului protocolului de modificare, care include Convenția de la Belgrad revizuită.

3. Principalul scop al Convenției de la Belgrad revizuite este modernizarea Comisiei Dunării prin întărirea capacităților operaționale și de reglementare ale acesteia, obiectivul final fiind promovarea transportului pe Dunăre, al cărui potențial nu este suficient utilizat. Pe lângă aceasta, statutul de membru al Comisiei Dunării va facilitarea adoptarea de către Comunitatea Europeană a unor norme armonizate privind transportul pe Dunăre.

4. Comisia solicită Consiliului să inițieze procedura de semnare a acestui protocol de modificare pe baza propunerii alăturate.

5. Procedura de semnare a protocolului de modificare este prevăzută la articolul 300 alineatul (2) prima teză prima liniuță din Tratatul CE și prevede adoptarea unei decizii separate a Consiliului privind semnarea protocolului de modificare în numele Comunității Europene.

6. Într-o etapă ulterioară distinctă, care va avea loc după semnarea protocolului de modificare, Comisia va propune Consiliului încheierea protocolului de modificare după obținerea avizului conform din partea Parlamentului European, în conformitate cu articolul 300 alineatul (3) al doilea paragraf a patra alternativă din Tratatul CE. Ratificarea de către părțile contractante reprezintă o condiție prealabilă pentru intrarea în vigoare a Convenției de la Belgrad revizuite.

7. În conformitate cu cele de mai sus, Comisia solicită Consiliului să decidă desemnarea Vicepreședintelui Comisiei Europene, domnul Antonio Tajani, ca persoană împuternicită să semneze protocolului de modificare în numele Comunității Europene.

Propunere de

DECIZIE A CONSILIULUI

privind semnarea Protocolului de modificare a Convenției privind regimul navigației pe Dunăre din 18 august 1948 (Convenția de la Belgrad)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 71 coroborat cu articolul 300 alineatul (2) prima teză,

având în vedere propunerea Comisiei[1],

întrucât:

(1) Negocierile cu părțile contractante la Convenția de la Belgrad cu privire la această convenție, inclusiv la aderarea Comunității Europene la Comisia Dunării, au fost finalizate la […].

Prin urmare, sub rezerva unei eventuale încheieri la o dată ulterioară, este necesar ca protocolul de modificare să fie semnat în numele Comunității Europene,

DECIDE:

Articol unic

Sub rezerva eventualei încheieri a protocolului de modificare la o dată ulterioară, președintele Consiliului este autorizat prin prezenta să desemneze persoanele împuternicite să semneze, în numele Comunității Europene, Protocolul de modificare a Convenției privind regimul navigației pe Dunăre din 18 august 1948 (Convenția de la Belgrad).

Adoptată la Bruxelles,

Pentru Consiliu

Președinte

[1] JO C , , p. .